  Виталий Пронин Бускельмы кенермес ялан вошъя, мынам бакчаям пуктыса, 2 метр музъемме аслыз кариз ни. М. Малых., Якшур-Бӧдья черкогурт Валэктэ Кадастръя палатаысь валтӥсь юрисконсульт Наталья Дергачева.- Таӵе  учыръёслэсь утиськыны луэ, межевание ортчытыса. Музъем пусйисез (землеустроителез) ӧтьыса, чакланы луэ бакчадылэсь гожъёссэ - та ваньмыз пусйиське нимысьтыз документъёсы, музъемды сярысь ивор пыртэмын луэ недвижимостья кун кадастре. Та документъёс музъемдылы праводэс возьмато.Мар карыны луоз, межевание ортчытэмын ӧвӧл ке? Бускельдылэсь мурт музъем вылэ пыремзэ возьматон понна тӥледлы басьтоно луоз нимысьтыз выписка. Отын суредамын луыны кулэ участоклэн гожъёсыз, быдӟалаез. Та выпискаез сётозы элькунысьтымы Кадастръя палатаын яке многофункциональной центръёсын. Та документ, озьы ик музъемлы праводы сярысь свидетельство кияды луиз ке, тӥ ӧтьыны быгатоды музъем кусыпъёсъя инспекторез. Со понна вазиськоно Росреестрлэн Удмурт Республикая ёзаз. Инспектор тӥ доры вуоз, эскерон ортчытоз, праводы тӥямын шуыса, протокол гожтоз но бускельдэс административной кыл кутон улэ кыскоз.Но калыкын шуо ук: бускеленыд тупаса улоно. Соин кусыпъёстэс сӧремды уг поты ке, вань на мукетыз, лякытгес, амал. Ӧтёно кадастръя инженерез - тазэ но шедьтыны луоз Росреестрлэн Удмурт ёзэз пыр. Музъемдылы кыӵе документъёсты вань, солы возьматэ. Бакчады кузя, ма быдӟа музъем, со пус пуктылоз, бускельдылы возьматоз, кытын сылыны кулэ кенер. Бускельды янгышсэ валаз ке, огкылэ вуыны капчи луоз.Но куд-ог учыръёсын кулэ луись документъёс уг тырмо, валаны уг лу. Та учырын но ќтёно луоз кадастръя инженерез. Со юрттоз межевание ортчытыны. Эскероз музъемлы праводы сярысь свидетельстводэс,  юртъердылэсь (пуктэм объектъёслэсь) планзэ, инвентаризация ортчытэм сярысь вань описьёсты. Та документъёсты кияды ӧвӧл ке, озьыен, инженер лыдэ басьтыны кулэ, берло 15 ар ӵоже ма быдӟа вал музъемды. Со сяна, инженер санэ басьтоз бакчады котырысь инкуазь объектъёсты: шурез, нюлэсэз, нюкез, озьы ик матын сылӥсь юртъёсты, сюресъёсты, кенеръёсты. Ваньзэ тае пусъёз нимысьтыз документэ. Сое возьматыны кулэ бускельдылы, со пусъем лыдпусъёсын, гожъямъёсын соглаш луэмзэ вераны кулэ. Бускеленыды огкылэ вуыны ӧз кылды ке, вазиськоно судэ. Суд лыдэ басьтоз ваньзэ: кӧня ар ӵоже возиськоды та музъемез, экспертъёслэсь дунъетсэс, бускельёслэсь верамъёссэс но трос мукет. Теги: бакча визь-кенешъёс дэмлан  